### 6.     Budgetopfølgning pr. 30. september 2019, samlet drift, anlæg og finansiering

**Åbent**

Sagsnr.: 326-2019-30172       J.nr.: 00.30.14           Dokumentnr.:
326-2019-281365

**Sagstype**

Beslutning.

**Resume og sagens baggrund**

Budgetopfølgningen pr. 30. september 2019 viser et forventet
samlet mindreforbrug til drift på 20,7 mio. kr., og der forventes uforbrugte
anlægsmidler på 112,1 mio. kr., hvoraf 88,3 mio. kr. forventes anvendt
efterfølgende. På finansieringssiden forventes netto merindtægter på 17,8 mio.
kr. I forbindelse med denne opfølgning skal der tages stilling til en række
positive og negative tillægsbevillinger med henblik på at få et så retvisende
regnskab som muligt og samtidig overholde bevillingsreglerne.

Her ud over orienteres om opfølgning på aftalen mellem
regeringen og KL om kommunernes økonomi i 2019. I forhold til *oprindeligt*
budget forventes et merforbrug til service på 45,5 mio. kr. og et mindreforbrug
til skattefinansierede bruttoanlægsudgifter på 39,1 mio. kr.

**Indstillinger**

Direktøren indstiller, at der gives følgende
tillægsbevillinger som beskrevet i bilag til dagsordenen:

|  |  |
| --- | --- |
|  | 1.000 kr. |
| *Tillægsbevillinger drift:* |  |
| 1.    Nyt pris- og lønskøn september 2019 (alene ændringer vedrørende løn). Beløbet tilføres kassen (er efter opfølgningen administrativt reguleret i budgetterne hos partnerskabsholdere og udvalg) | -1.600 |
| 2.    Økonomiske konsekvenser af Lov- og cirkulæreprogram 2019. Nettobeløbet finansieres af kassen, og de enkelte beløb tillægges de relevante partnerskabsholdere og udvalg | 1.089 |
| 3.    Færre modtagere af overførselsudgifter. Beløbet tilføres kassen og fratrækkes Jobcenter og Borgerservice under Økonomiudvalget | -6.527 |
| 4.    Provenu i forbindelse med salg af KMD ejendomme tilføres drift. Beløbet finansieres af kassen (se pkt. 9) og tilføres Digitaliseringsprojektet, som er registreret under Økonomi under Økonomiudvalget | 246 |
| 5.    Puljebeløb til imødegåelse af evt. sanktioner forventes ikke anvendt. Beløbet tilføres kassen og fratrækkes Økonomi under Økonomiudvalget | -20.000 |
| ”Ordinære” tillægsbevillinger til drift i alt | -26.792 |
| 6.    ”Tekniske” tillægsbevillinger til udvalg med forventet merforbrug herefter med henblik på overholdelse af udvalgets bevillingsramme. Beløbet finansieres af kassen og tillægges ikke de enkelte partnerskabsholdere, men udvalget samlet, registreret under fællesudgifter, Økonomi (der foretages ingen modsvarende reguleringer af budgettet hos udvalg med forventet mindreforbrug) | 24.694 |
| Tillægsbevillinger i alt, drift | -2.097 |
|  |  |
| *Tillægsbevillinger, anlæg* |  |
| 7.    Indtægt fra tilbagekøbsdeklaration, frikøbsbeløb, fratrukket advokatomkostninger. Beløbet tilføres kassen og fratrækkes Plan, Byg og Miljø under Økonomiudvalget | -533 |
| Tillægsbevillinger i alt, anlæg | -533 |
|  |  |
| *Tillægsbevillinger, finansieringssiden* |  |
| Alle beløb tillægges/finansieres af kassen. |  |
| 8.    Indskud i Landsbyggefonden, mindreudgift | -23 |
| 9.    Provenu i forbindelse med salg af KMD ejendomme (se pkt. 4) | -246 |
| 10. Efter- og midtvejsregulering af beskæftigelsestilskud og budgetgaranti | 1.700 |
| 11. Midtvejsregulering vedrørende tilskud og udligning | -1.900 |
| 12. Overgangstilskud vedrørende aldersbestemt udgiftsbehov | -11.900 |
| 13. Tilskud til bekæmpelse af ensomhed | -1.000 |
| 14. Midtvejsregulering af udviklingsbidrag til regionerne | -1.300 |
| 15. Reguleringer vedrørende renter, udbytter og kurstab | 1.500 |
| Tillægsbevillinger i alt, finansieringssiden (tilføres kassen) | -13.169 |
|  |  |

**Behandling**

Direktionen, Økonomiudvalget, Kommunalbestyrelsen.

**Sagsfremstilling**

Økonomistaben fremlægger budgetopfølgning pr. 30. september
2019 for alle udvalgsområder. Alle partnerskabsholdere fører
dispositionsregnskaber, så de har overblik over afholdte udgifter og indtægter,
og hvad der forventes resten af året. Disse dispositionsregnskaber danner
baggrund for budgetopfølgningen.

Nedenfor følger dels en kort status på budget ift. drift,
anlæg og finansiering og dels en opsummering af de indstillede
tillægsbevillinger i hovedtal.

*Drift*

Der forventes samlede netto mindreudgifter på 20,7 mio. kr.
Heri indgår 20,0 mio. kr. afsat til imødegåelse af sanktioner, som ikke
forventes anvendt. En række områder forventer mindreforbrug, men der forventes
merforbrug hos hovedsagelig Voksenspecialenheden, Børn og Familie og Misbrug og
Socialpsykiatri.

*Anlæg*

Der er som hidtil foretaget et skøn over forventede udgifter
og indtægter for hvert enkelt anlæg, men herefter er der foretaget en samlet
overordnet ledelsesvurdering, og de samlede forventede udgifter er på  baggrund
heraf nedjusteret. Der forventes en saldo ved årets udgang vedrørende
henholdsvis frigivne anlægsbevillinger på 55,0 mio. kr. og ikke frigivne
rådighedsbeløb på 57,1 mio. kr. Heraf er 88,3 mio. kr. disponeret anvendt
efterfølgende.

*Finansiering*

Netto forventes samlet set merindtægter på 17,8 mio. kr.
Dette skyldes hovedsageligt ”overgangstilskud vedrørende aldersbestemt
udgiftsbehov” (midlertidigt tilskud som vedrører udligningsordningen) og
midtvejsregulering af tilskud og udligning.

*Opsummering tillægsbevillinger*

Nedenfor følger en opsummering af de indstillede positive og
negative tillægsbevillinger i hovedtal:

Pris- og lønudviklingen forventes nu at være lavere end ved
budgetlægningen. Imidlertid blev det ved budgetvedtagelsen besluttet ikke at
fremskrive budgetbeløb vedrørende varer og tjenesteydelser, så det er alene
lønbudgetterne, som reguleres. Effekten heraf tilføres kassen.

I forbindelse med årets lov- og cirkulæreprogram forventes
enkelte nye/ændrede opgaver at medføre mer- eller mindreudgifter for kommunerne.
Der er foretaget en vurdering af betydningen for Kalundborg Kommune.

Der forventes mindreudgifter på overførselsudgifterne. Dette
område er uden overførsel mellem regnskabsårene, hvorfor der indstilles negativ
tillægsbevilling, så beløbet tilføres kassen.

Herudover indstilles tillægsbevilling i forbindelse med at
der er modtaget et beløb fra salg af KMD ejendomme og puljebeløb afsat til
imødegåelse af sanktioner tilføres kassen.

Hvor der herefter er udvalg, hvor det forventede forbrug
overstiger budget +/- tillægsbevillinger, skal der gives såkaldte tekniske
tillægsbevillinger til udvalget for at sikre, at udvalgenes bevillingsrammer
overholdes.

Endelig er der indstillet nogle tillægsbevillinger på
anlægs- og finansieringssiden.

På driftssiden udgør de "ordinære"
tillægsbevillinger i alt -26,8 mio. kr. og de "tekniske"
tillægsbevillinger 24,7 mio. kr. På anlægssiden udgør tillægsbevillingen 0,5
mio. kr. På finansieringssiden udgør tillægsbevillingerne i alt -13,2 mio. kr.
I alt netto -15,8 mio. kr. jf. indstillingen.

*Opfølgning på
økonomiaftalen mellem regeringen og KL*

Økonomiaftalen mellem regeringen og KL omfatter et aftalt
loft for kommunernes samlede serviceudgifter i 2019. En del af bloktilskuddet
er gjort betinget af, at kommunerne samlet overholder det aftalte
udgiftsniveau. Hvis aftalen ikke overholdes, vil der ske reduktion i
kommunernes bloktilskud i 2020.

Udgangspunktet for, om Kalundborg Kommune overholder sin del
af aftalen, er det *oprindeligt* vedtagne budget til *service*. Som
nævnt forventes der *mindreudgifter* i forhold til det *nuværende* *samlede*driftsbudget, men ved afslutningen af regnskab 2018 blev der overført 55,1
mio. kr. i uforbrugte driftsmidler, som blev tillægsbevilget i 2019, så det
nuværende budget er væsentligt højere end oprindeligt budget. Her til kommer,
at en del af de forventede mindreudgifter er på områder, som ikke er defineret
som service. Iflg. partnerskabsholdernes dispositionsregnskaber forventes der
således pr. 30. september et *merforbrug* til service i forhold til
oprindeligt vedtaget budget på 45,5 mio. kr.

På baggrund af budgetopfølgningen pr. 31. august blev der
inden budgetopfølgningen pr. 30. september administrativt udmeldt nogle
midlertidige budgetindgreb for at undgå sanktioner i 2020 i forhold til
eventuel overskridelse af kommunernes samlede serviceramme, og disse blev
efterfølgende godkendt i Kommunalbestyrelsen den 7. oktober (pkt. 4):

·
Ansættelses- og indkøbsstop

·
Gennemgang af driftsinvesteringer i 2019, som evt. kunne flyttes
til anlæg. Økonomistaben har gennemgået oplysninger fra partnerskabsholderne,
og på baggrund heraf fremsendes særskilt sag til Kommunalbestyrelsen

·
Finde opgaver på teknisk drift og service, som kan udsættes

·
Service- og effektiviseringsprojekter fra budget 2020 igangsættes
snarest muligt efter budgetvedtagelsen.

Økonomiaftalen mellem regeringen og KL omfatter også et
aftalt loft for kommunernes samlede skattefinansierede bruttoanlægsudgifter i
2019, det vil sige uden at medregne eventuelle anlægsindtægter. Der er dog ikke
tilknyttet nogen sanktion, hvis regnskaberne viser, at aftalen ikke overholdes.
Lige som med serviceudgifterne er udgangspunktet for overholdelse af aftalen
det *oprindeligt* vedtagne budget. I forhold til de skattefinansierede
bruttoanlægsudgifter i det oprindeligt vedtagne budget forventes - ud fra den
overordnede ledelsesvurdering - et netto mindreforbrug på 39,1 mio. kr.

**Økonomiske konsekvenser**

Budgetopfølgningen i forhold til nuværende budget viser, at
der forventes mindreforbrug til drift på 20,7 mio. kr., men heri indgår 20,0
mio. kr., som ikke er forudsat anvendt. Ved årets udgang forventes uforbrugte
anlægsmidler på 112,1 mio. kr., og der forventes netto merindtægt på 17,8 mio.
kr. på finansieringssiden.

Der indstilles tillægsbevillinger på i alt netto -15,8 mio.
kr. (drift, anlæg og finansiering).

**Direktionens møde den 11.
november 2019:**

Anbefales.

**Økonomiudvalgets møde den 20.
november 2019:**

Anbefales.

**Bilag**

|  |  |
| --- | --- |
| Kvartalsrapport | 326-2019-299135 |
| Indstilling om tillægsbevillinger pr 300919 | 326-2019-298134 |
| DUT skema 2019 efterregulering | 326-2019-298132 |
| Mødeark Økonomiudvalgets eget område | 326-2019-299140 |
| Alexander Andersen og Miljøudvalget | 326-2019-299143 |
| Mødeark Socialudvalget | 326-2019-299150 |
| Mødeark Ældre- og Sundhedsudvalget | 326-2019-299152 |
| Mødeark Børn- og Familieudvalget | 326-2019-299187 |
| Mødeark Kultur- og Fritidsudvalget | 326-2019-299162 |
| Månedsrapport Økonomiudvalgets eget område | 326-2019-299142 |
| Månedsrapport Teknik- og Miljøudvalget | 326-2019-299145 |
| Månedsrapport Socialudvalget | 326-2019-299151 |
| Månedsrapport Ældre- og Sundhedsudvalget | 326-2019-299153 |
| [adresse] og Familieudvalget | 326-2019-299192 |
| Månedsrapport Kultur- og Fritidsudvalget | 326-2019-299161 |